**Väikehanke "Tarbijakaitse ja Tehnilise Järelevalve Ameti 2024.a. suvepäevad" pakkumuse kutse**

Tarbijakaitse ja Tehnilise Järelevalve Amet (TTJA) palub pakkumusega esitada TTJA 2024.a. suvepäevade ideelahendus (s.h võimalikud toimumiskohad) vastavalt meie ootuste kirjeldusele ning pakkumuse maksumus (toimumiskoha üür, majutus, toitlustus, programm, agentuuritasu programmi läbi viimiseks, tehnika, bänd, DJ jms ürituse läbiviimiseks vajalik). Majutuse puhul on ootuseks, et kõik osalejad saavad majutatud siseruumidesse, telkimist ei soovi.

**TTJA Suvepäevad 2024**
**Eelistatud kuupäevad:** 15.-16. august või 22.-23. august

**Osalejate arv:** ca 120 inimest, majutuse vajadus ca 100 inimesele
**Eelarve:** 20 000 EUR + KM

**Ootused programmile:**

* Esimese päeva esimeses pooles (kuni lõunasöögi ajani) soovime tegeleda heategevusega suvepäevade toimumispaiga lähistel. Heategevus suvepäevadel on meie traditsiooniks olnud juba viimased 3 aastat ning see on meie töötajate seas kõrgelt hinnatud. Oleme varasemalt näiteks aidanud renoveerida Viljandimaa väikekooli välispordiväljakut, pununud varjevõrke Ukrainale ning teinud Järvamaa väikekooli heaks kergemaid renoveerimistöid (välipingid, sild).
* Esimese päeva teises pooles pärast lõunasööki teeme 1- 1,5 tunni pikkuse seminari, selle korraldame ise ja siin agentuuri abi ei vaja.
* Esimesel päeval pärast seminari soovime lõbusat, mõõdukalt aktiivset tegevust/tegevusi nii, et kõigil oleks võimalus kaasa lüüa. Meil on inimesi, kellele meeldivad sportlikumad tegevused rohkem kui loomingulised tegevused, osadele pigem meelelahutuslikud ja loomingulised tegevused, osadele mõlemad eelpoolmainitud tegevused. Soovime, et õhtune osa pakuks võimalikult paljudele positiivseid emotsioone. Soov eeldab, et tegevusi on võimalik toimumiskohas läbi viia.

Näiteks eelmisel aastal oli meil paralleelselt kanuumatk, fotojaht tiimides, discgolfi töötuba ning nendele tegevustele sai ennast kirja panna juba enne suvepäevi. Selline valikuvõimalus sai osalejatelt väga hea tagasiside. Varasemalt on meil ka nö miksitud erinevaid tegevusi nii, et tehakse tiimid, kes liiguvad erinevate tegevuste või töötubade vahel.

* Esimese päeva õhtul soovime bändi ja DJ-d.
* Teisel päeval tegevusi ei soovi, on ainult hommikusöök (kell 08:00-11:00).
* Esimesel päeval alates kell 15:00 soovime baariteenust, et osalejatel oleks võimalus osta endale alkohoolseid ja mittealkohoolseid jooke.

**Ootused toimumiskohale:**

* Toimumiskohas peab olema saun ja eelistatult ka ujumiskoht.
* Toimumiskohas peab olema võimalik kasutada tantsuruumi kuni 04.00 (öörahu nõudega koht ei ole sobilik).
* Toimumiskohas peab olema katusealune koht või siseruum, kus viia läbi seminar ja õhtune tants.
* Toimumiskoht võiks olla Tallinnast maksimaalselt 1-1,5 tunni autosõidu kaugusel.

**Ootused ajakavale:**

* Ajakava koostamisel palume arvestada, et väljasõit Tallinnast on hommikul ca 08.30.
* Toitlustuse ajad vastavalt ideelahendile ja ürituse ajakavale.
* Ajakava koostamisel palume välja pakkuda hea lahendus, et saunas käimine ei kattuks mõne olulise tegevusega.

Lähtuvalt pakkumuse kutsest on hindamise kriteeriumideks pakkumuse maksumus (osakaal 40%) ja suvepäevade ideelahendus (osakaal 60%).

Madalaima maksumusega pakkumusele omistatakse maksimaalsed 40 väärtuspunkti. Teistele pakkumustele omistatakse väärtuspunktid vastavalt valemile:

*"40" - ("pakkumuse väärtus" - madalaim väärtus") / "suurim väärtus" \* "40"*

Ideelahenduse kvaliteeti hindavad hankija hankekomisjoni liikmed ühiselt, omistades pakkumusele maksimaalselt 60 punkti.

Hindamiskomisjon omistab pakkuja poolt pakkumuses esitatud ideelahendile punkte alljärgnevalt:

|  |  |
| --- | --- |
| **Väärtuspunktide arv**  | **Põhjendus punktide andmiseks**  |
| 0  | Ideelahendus ei vasta üldse nõutule või ei ole esitatud.  |
| 20  | Ideelahendus on kohati läbimõtlemata/sisaldab mõningaid vastuolusid/ebakõlasid, kuid on põhiosas aktsepteeritav. |
| 40  | Ideelahendus on piisavalt hästi läbi mõeldud, komisjoni hinnangul teostatav, samas ei esine märgatavaid ootusi ületavaid asjaolusid (sh võrreldes teiste pakkujate ideelahendustega). |
| 60  | Ideelahendus on väga hästi läbi mõeldud, täiel määral teostatav, pakub asutuse jaoks uudseid lahendusi ja ületab hankija ootusi (sh võrreldes teiste pakkujate ideelahendustega), andes hankijale ilmse kvalitatiivse lisaväärtuse.  |

**Pakkumuse esitamisel kinnitab pakkuja, et ta:**

* nõustub kõikide pakkumuse kutses esitatud tingimustega, sh hankelepingu projektis sätestatud lepingu tingimustega;
* vastab teenuse osutamiseks kõigile seaduses sätestatud nõuetele, sh omab vastavaid tegevuslubasid, kui nende olemasolu on seadusest tulenevalt kohustuslik.

Pakkumus on jõus vähemalt 45 päeva pakkumuse esitamisest arvates. Juhul kui pakkumus sisaldab ärisaladust, tuleb pakkujal märkida, millist teavet pakkuja ärisaladuseks loeb. Kui pakkuja ei ole pakkumuses esitanud teavet selle kohta, kas ja milline osa tema pakkumisest on ärisaladus, ei käsitle hankijal pakkumuses sisalduvat teavet ärisaladusena.

Pakkumus peab olema digitaalselt allkirjastatud pakkuja esindusõigust omava isiku poolt. Kui pakkumuse allkirjastab isik, kes ei oma pakkuja seadusjärgset esindusõigust (juhatuse liige), tuleb pakkumusele lisada vastavasisuline volikiri, mis tõendab esindusõigust. Eelkirjeldatud vormi- vm nõuetele mittevastavaid, sh hilinenult esitatud pakkumusi arvesse ei võeta.

**Pakkumuse palume esitada hiljemalt 02.04.2024 kl 23.59. Ettenähtud vormis pakkumuse palume esitada e-posti aadressile** **anu.volma@ttja.ee**

Edukaks tunnistatakse pakkumus, mis saab kõrgeima arvu koondpunkte, liites kokku pakkumuse maksumuse eest omistatud väärtuspunktid ja ideelahenduse eest omistatud väärtuspunktid. Hindamistäpsus on kaks kohta pärast koma.

Eduka pakkujaga sõlmitakse hankeleping, mille kavand on Lisas 1.

TTJA jätab endale õiguse lükata tagasi kõik esitatud pakkumused sõltumata põhjus(t)est.

Lugupidamisega,

Anu Võlma
Tarbijakaitse ja Tehnilise Järelevalve Ameti juhiabi-büroojuht

Telefon: 667 2011

E-post: anu.volma@ttja.ee